Plaasmoordverdagte ontsnap; SAPD se nalatigheid dui op betrokkenheid, sê AfriForumArgieffoto Mamaru het Saterdag tussen 17:00 en 17:40 saam met twee ander vermeende misdadigers uit die selle ontsnap nadat hulle ŉ gat in die dak gesny het. Volgens AfriForum word Mamaru daarvan verdink dat hy op Saterdag, 30 Augustus 2014 op die plaas Elandskloof tussen Dullstroom en Belfast ŉ arbeider met ŉ bottel geslaan, gesteek en toe glo met ŉ klip doodgeslaan het. “Die polisie het eers sowat vier uur na die moord opgedaag. Op Sondag, 31 Augustus is Piet weer buite die plaas deur werkers opgemerk en die polisie is onmiddellik in kennis gestel. Die beampte aan diens het glo gesê dat hy te bang is om te reageer en dat hy dus eers op Maandag, 1 September na die verdagte sal soek. Dit het sowat 14 dae geduur om ŉ arrestasie uit te voer,” het Ian Cameron, AfriForum se hoof van gemeenskapsveiligheid gesê. “Hierdie rompslomp dui op die onbevoegdheid en selfs moontlike betrokkenheid van die Suid-Afrikaanse Polisiediens se lede by misdaad. Iemand kan beslis nie ontsnap deur ŉ gat in ŉ dak te sny sonder om die nodige gereedskap te bekom nie.” Mamaru word volgens Cameron ook gesoek vir ŉ moord wat hy na bewering in 2012 gepleeg het. “Gemeenskappe moet hulself beveilig omdat die staat nie bevoeg is of die wil het om doeltreffende beskerming aan gemeenskappe te bied nie,” het Cameron afgesluit.